  Майя Бывальцева Удмурт гожъяськетлэн кылдэмез дырысен 250 ар тырмонлы сӥзем «Кыл куазь» ӵектос 7-тӥ куарусёнэ Эгра ёросысь Зура черкогуртэ но 8-тӥ куарусёнэ Глаз ёросэ вуылоз. Со сярысь ивортӥз ӵектослэн ужрадъёсыз понна кылкутӥсь Дарали Лели. Пумиськонъёсын литература, удмурт гожъяськетлэн историез, туала удмурт лулчеберет сярысь вераськонъёс мыно, со сяна, кылбуръёс лыдӟо, мода возьмато, концертъёс радъяло. Ӵектослэн ужпумез — Удмуртиын литературая выль, туала улонысь куронъёслы тупась «куазез» кылдытон. «7-тӥ куарусёнэ Зураын улӥсьёсын кык пумиськон ортчытыны чакламын: 14 часын черкогуртысь шор ёзо дышетсконниын — дышетӥсьёсын но бадӟым классъёсын дышетскисьёсын, 16 час 30 минутэ гурт лыдӟиськонниын — черкогуртын улӥсьёсын но коррекционной школаын дышетскисьёсын», — ивортӥз Дарали Лели. Творчествоя пумиськонэ пыриськозы:  — Алексей Пономарёв - «Кыл куазь» ӵектослэн кивалтӥсез, философи тодосъя кандидат;  — Богдан Анфиногенов - кылбурчи, историк, кырӟась, Ullapala Boy но Мурӝол Underground ӵектосъёсты кылдытӥсь;  — Дарали Лели - гожъясь, сценарист, удмурт дӥськут кылдытӥсь (туала удмурт дизайнеръёслэн творчествоенызы, аслаз коллекциеныз тодматоз);  — Лариса Дмитриева - литератураез эскерись (Кедра Митрейлэн улон но творчество сюресэныз тодматоз);  — «Удмурт дунне» газетысь журналистъёс (газетлэн ватсэтъёсыныз, егит удмурт гожъясьёслэн «Ингож» бичетэнызы тодматозы); 8-тӥ куарусёнэ творчествоя группа Глазкарын но Глаз ёросын ужалоз: 11.00 — Куреггуртысь культурая юртын; 13.00 — Адам гуртысь культурая юртын; 15.00 — Глазкарысь Калыкъёслэн эшъяськон юртазы: 18.00 — Глазкарысь лулчеберетъя «Россия» центрын. Глаз ёросысь гожъясьёслэн бичетэнызы тодматон, ужрадэ пыриськоз литератураез эскерись, кылбурчи Алексей Арзамазов; 18.00 — Штанигуртысь лулчеберетъя «Искра» юрт. Концерт. Артистъёс: Геннадий Бекманов, Наталья Буранова, Константин Никитин (пыронэз 50 манет). Творчествоя пумиськонъёсын луозы Алексей Арзамазов, Богдан Анфиногенов, Дарали Лели, Лариса Дмитриева, Удмуртиысь гожъясьёслэн огазеяськонзылэн ёзчиосыз, «Удмурт дунне», «Кенеш», «Вордскем кыл», «Ӟечбур» газент-журналъёсысь журналистъёс. «Кыл куазь» Шаркан но Дэбес ёросъёсы вуылӥз ни. ВАТСАН Кыл куазь» — Россиысь Тодосъя академилэн Урал ёзэтысьтыз Историяя, кылъя но литературая Удмурт институтлэн ӵектосэз. 2016-тӥ арын 19-тӥ гудырикошконысен 15-тӥ куарусёнозь лулчеберет но тодос удысысь удмурт азьветлӥсьёсын пумиськонъёс ортчозы. Ӵектос 9 арлы чакламын но удмурт гожъяськет кылдэм дырысен 250 ар тырмонлы сӥземын (нырысетӥез удмурт грамматика люкамын вал 1775-тӥ арын Вениамин Пуцек-Григоровичен). Ӵектос кылдытэмын удмурт кылэз но гожъяськетэз утён но азинтон, Удмуртилэсь литературая луонлыкъёссэ азинтон, гуртъёсын улӥсьёслэн творчествоя кичӧлтонъёссэс туала улонэ пыртон вылысь. Ӵектосэ пырисько удмурт тодосчиос Василий Ванюшев, Альберт Разин, Алексей Загребин, Алексей Пономарев, Виктор Шибанов, Алексей Арзамазов, Юлия Разина, Лариса Дмитриева, артистъёс Геннадий Бекманов, Наталья Буранова, Константин Никитин, гожъясьёс Петр Захаров, Богдан Анфиногенов, Дарали Лели но мукетъёсыз. Тегъёс: Мерлык Лулчеберет Эгра Литература Удмуртия история Глазкар удмурткыл БогданАнфиногенов  